નદવીએ જે વાત કરી એ બહુ સામાન્ય હતી પણ આ વાત સાંભળીને રવિશંકરના ભક્તો ને ટીવી ચેનલો પણ ગેલમાં આવી ગયેલી. ટીવી ચેનલોએ એવું લોલેલોલ ચલાવ્યું કે, મુસ્લિમો મસ્જિદને બીજે ખસેડવા તૈયાર છે ને રવિશંકરના કારણે રામજન્મભૂમિ વિવાદનો કોર્ટ બહાર ઉકેલ આવે તેવો માહોલ પેદા થઈ ગયો છે. ઓલ ઈન્ડિયા મુસ્લિમ પર્સનલ લો બોર્ડના નામે દે ઠોકાઠોક શરૂ થઈ ને પર્સનલ લો બોર્ડ સમાધાન માટે તૈયાર છે તેવી વાતો ચાલવા માંડી, પછી ઓલ ઈન્ડિયા મુસ્લિમ પર્સનલ લો બોર્ડે ચોખવટ કરવી પડી કે, અમે આ મામલે અમારું જૂનું વલણ નથી બદલ્યું ને કોર્ટ બહાર સમાધાન કરવા માટે અમે તૈયાર છીએ એવી વાત સાવ ગપગોળો છે.